烏飛曲
作者：周紫芝
朝代：宋

paragraphs: 江雲欲雪江風吹，王敦城頭烏夜啼。
雲深月暗風轉急，驚烏繞樹無安枝。
狂風忽來飛不定，夜半無巢何所依。
情知天公有風雨，何不結巢高樹棲。
君不見秦氏庭中雙桂美，庭烏生雛八九子。
烏生豈不念高飛，託君庭陰飛不起。
那知君家輕薄兒，彈丸脫手兩翅垂。
無巢悔不巢巍巍，有巢悔不常高飛，人生禍福難豫期。